9ο ΓΥΜΝΑΣΙΟ ΚΑΛΛΙΘΕΑΣ

Γ΄ ΤΑΞΗ, ΝΕΟΕΛΛΗΝΙΚΗ ΓΛΩΣΣΑ,ΕΝΟΤΗΤΑ 4η

ΟΝΟΜΑΤΕΠΩΝΥΜΟ:

**ΚΕΙΜΕΝΟ: Διαχείριση της κρίσης και αλληλεγγύη στην Ευρωπαϊκή Ένωση**

Στην περίοδο κρίσης που διανύουμε, χώρες, περιφέρειες και δήμοι σε όλη την Ευρωπαϊκή Ένωση τείνουν χείρα βοηθείας στους πολίτες της ΕΕ, και η βοήθεια **παρέχεται** σε όσους έχουν μεγαλύτερη ανάγκη: πρόκειται για δωρεές μέσων **ατομικής** προστασίας όπως μάσκες, αποστολή ιατρικών ομάδων, διασυνοριακή **περίθαλψη** **ασθενών** και επαναπατρισμό πολιτών της ΕΕ που βρίσκονται σε ταξίδι και αντιμετωπίζουν πρόβλημα επιστροφής. Αυτή είναι η ευρωπαϊκή αλληλεγγύη στις καλύτερες στιγμές της.

Όποτε της ζητηθεί, η Ευρωπαϊκή Επιτροπή παρέχει **βοήθεια** συντονίζοντας και συγχρηματοδοτώντας, για παράδειγμα, τις παραδόσεις εξοπλισμού ατομικής προστασίας, οργανώνοντας πτήσεις επαναπατρισμού για την επιστροφή εγκλωβισμένων πολιτών από άλλα μέρη εκτός Ευρώπης και τη μεταφορά ιατρικών ομάδων από τη μία χώρα στην άλλη.

Παράλληλα, μέσω του μηχανισμού πολιτικής προστασίας, η Ευρωπαϊκή Ένωση βοηθάει στον συντονισμό της παράδοσης ιατρικού εξοπλισμού και άλλων ειδών (προστατευτικές μάσκες, ποδιές, γάντια, γυαλιά, στολές, απολυμαντικά και άλλα προϊόντα) σε όλη την Ευρώπη και τον κόσμο, σε χώρες που ζήτησαν βοήθεια. Για παράδειγμα στις αρχές Απριλίου του 2020, ευρωπαϊκές ομάδες ιατρικού προσωπικού με γιατρούς και νοσηλευτές από τη Ρουμανία και τη Νορβηγία μετέβησαν στην Ιταλία στο πλαίσιο του μηχανισμού πολιτικής προστασίας της Ένωσης. Στις αρχές Αυγούστου του 2020, μια ιατρική ομάδα έκτακτης ανάγκης από την Ιταλία απεστάλη στο Αζερμπαϊτζάν, ενώ ιατρικές ομάδες έκτακτης ανάγκης από την Ιταλία, τη Γερμανία και τη Λιθουανία **μετέβησαν** στην Αρμενία μεταξύ Ιουνίου και Ιουλίου.

Στις 19 Μαρτίου, η Ευρωπαϊκή Επιτροπή δημιούργησε ένα κοινό ευρωπαϊκό απόθεμα για ιατρικό εξοπλισμό έκτακτης ανάγκης, όπως αναπνευστήρες, προστατευτικές μάσκες, γάντια και εργαστηριακό υλικό, με σκοπό να βοηθήσει τις χώρες της ΕΕ να αντιμετωπίσουν την πανδημία του κορονοϊού. Η Επιτροπή χρηματοδοτεί το 100 % του αποθέματος αυτού μαζί με τις δαπάνες για τις **δημόσιες** προμήθειες, τη συντήρηση και την παράδοσή του. Η Γερμανία και η Ρουμανία ήταν τα πρώτα κράτη μέλη στα οποία δημιουργήθηκαν τέτοια αποθέματα, ενώ τον Σεπτέμβριο ακολούθησαν η Δανία, η Ελλάδα, η Ουγγαρία και η Σουηδία. Τον Ιανουάριο του 2021, το Βέλγιο, οι Κάτω Χώρες και η Σλοβενία έγιναν οι **νέες** χώρες διατήρησης αποθεμάτων ιατρικού εξοπλισμού, ενώ ένα δεύτερο απόθεμα θα φιλοξενηθεί στη Γερμανία.

Επίσημος ιστότοπος της Ευρωπαϊκής Ένωσης (διασκευή)

**ΠΑΡΑΤΗΡΗΣΕΙΣ**

1. Να γράψετε το θέμα του κειμένου, τη θέση του συγγραφέα και τον τρόπο με τον οποίο την τεκμηριώνει..

2. Να χωρίσετε τη 1η παράγραφο στα δομικά της μέρη και να γράψετε με ποιο τρόπο αναπτύσσεται.

3. Να χαρακτηρίσετε τις αναφορικές προτάσεις (ονοματικές – επιθετικές – επιρρηματικές) και να γράψετε το συντακτικό τους ρόλο.

|  |  |  |
| --- | --- | --- |
| ΑΝΑΦΟΡΙΚΕΣ ΠΡΟΤΑΣΕΙΣ | ΕΙΔΟΣ | ΣΥΝΤΑΚΤΙΚΟΣ ΡΟΛΟΣ |
| 1. … που διανύουμε 2. … σε όσους έχουν μεγαλύτερη ανάγκη, 3. Όποτε της ζητηθεί … 4. … στα οποία δημιουργήθηκαν τέτοια αποθέματα, |  |  |

4.α) Να γράψετε από μία συνώνυμη λέξη για κάθε μια από τις παρακάτω λέξεις:

* παρέχεται =
* περίθαλψη =
* βοήθεια =
* μετέβησαν =

β) Να γράψετε από μία αντίθετη λέξη για κάθε μια από τις παρακάτω λέξεις:

* ατομικής ≠
* ασθενών ≠
* δημόσιες ≠
* νέες ≠

**ΠΑΡΑΓΩΓΗ ΛΟΓΟΥ :** Να γράψετε μια έκθεση περίπου 300 λέξεων που θα λάβει μέρος σε πανευρωπαϊκό διαγωνισμό έκθεσης με θέμα: **«Ζούμε στην Ευρώπη του σήμερα, ονειρευόμαστε την Ευρώπη του αύριο.»**